text: Politi forlanger busstop sløjfet
  11 oktober 2012 kl. 15.09
  Bybusser og forældre, der sætter børn af, er en alt for farlig blanding. Derfor har politiet forlangt at få sløjfet en helt ny busholdeplads ved Kirkebakkeskolen i Bredballe ved Vejle.
  Problemet er opstået, da Sydtrafik i sommer omlagde bybusruterne i Vejle Kommune - og en rute blev lagt forbi Kirkebakkeskolen. Der blev lavet en busholdeplads lige ud for skolen. 
  - Her havde vi i forbindelse med renovering af skolen fået lavet en såkaldt "kiss and ride"-lomme, hvor forældre kan holde og sætte deres børn af, fortæller skoleleder Anette Leonhardt til TV SYD. 
  Men politiet mener, at det vil være for farligt, når bybussen skal holde samme sted.
  
  Kompromis-løsning
  Skolen og kommunen forstår ikke helt problemet, for bussen kommer kl. 7.45, hvor der kun få biler med forældre.
  I dag kører bussen ca. 300 meter længere ned ad Kirkebakken, inden den sætter sine passagerer af. 
  Anette Leonhardt har i dag holdt møde med Vejle Kommune om det sløjfede busstop. 
  - Kommunen lægger op til to løsninger af problemet. Bl.a. en forlængelse at holdepladsen, så der bliver plads til både busser og forældrenes biler. De løsninger bliver nu forelagt politiet, som skal tage stilling til, om de kan accepteres.
  